**Ime predpisa:**

Uredba o spremembah Uredbe o mejnih vrednostih kazalcev hrupa v okolju

**Št. zadeve:**

007-398/2014

**Datum objave:**

4. 9. 2014

**Rok za sprejem mnenj in pripomb:**

19. 9. 2014

**Ime odgovorne osebe in e-naslov:**

mag. Jana Miklavčič, [gp.mko@gov.si](mailto:gp.mop@gov.si)

**OBRAZLOŽITEV**

Pravna podlaga za predlog Uredbe o spremembi Uredbe o mejnih vrednostih kazalcev hrupa v okolju je drugi, tretji in šesti odstavek 17. člena, prvi in drugi odstavek 23. člena ter za izvrševanje 104. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 48/12 in 57/12).

Razlog za spremembo Uredbe o mejnih vrednostih kazalcev hrupa v okolju (Ur.l. RS, št 195/05, 34/08, 109/09, 62/10) je odprava nekaterih redakcijskih napak in vsebinskih sprememb zaradi spremembe 94. člena Zakona o varstvu okolja - 1F (Ur.l. RS, št. 92/13).

V šesti alinei 6. točke prvega odstavka 3. člena, ki opredeljuje vire onesnaževanja okolja s hrupom, se odstrani tekst »Za napravo šteje tudi gostinski ali zabaviščni lokal, za katerega je treba na podlagi meril iz 15. člena te uredbe pridobiti okoljevarstveno dovoljenje, ne glede na to, da se dejavnost izvaja v zagrajenem in prekritem prostoru stavbe,« Uredba določa, da je vir hrupa gostinski lokal, za katerega je na podlagi meril iz 15. člena te uredbe potrebna pridobitev okoljevarstvenega dovoljenja. Merila 15. člena prve Uredbe (Ur.l. RS, št. 105/05) pred tremi nadaljnjimi spremembami so bila določena v tretji alineji prvega odstavka tega člena, in sicer, da okoljevarstvenega dovoljenja ni potrebno pridobiti za obratovanje naprave, ki zaradi izvajanja industrijske, obrtne, proizvodne, storitvene in podobnih dejavnosti ali proizvodne dejavnosti v kmetijstvu ali gozdarstvu poteka v prekritih in zagrajenih prostorih stavbe, če pri največji zmogljivosti izvajanja dejavnosti v stavbi na meji gradbene parcele hrup ne presega mejnih vrednosti iz priloge 1 te uredbe, določenih za II. območje varstva okolja.

Uredba o spremembah in dopolnitvah Uredbe o mejnih vrednostih kazalcev hrupa v okolju (Ur. l. RS, št. 62/10) je tretjo alinejo 15. člena spremenila v takšni meri, da meril oz. pogoja na meji gradbene parcele ne predpisuje več, predpisuje pa, da okoljevarstvenega dovoljenja ni potrebno pridobiti za obratovanje naprave, če ne gre za napravo, za katero je treba pridobiti okoljevarstveno dovoljenje v skladu s predpisom, ki ureja vrste dejavnosti in naprav, ki lahko povzročajo onesnaževanje okolja večjega obsega, ali obratovanje obrata, če ne gre za obrat v skladu s predpisom, ki ureja preprečevanje večjih nesreč in zmanjševanje njihovih posledic. Tako Uredba [o vrsti dejavnosti in naprav, ki lahko povzročajo onesnaževanje okolja večjega obsega](http://www.vlada.si/fileadmin/dokumenti/si/predpisi/2012/2012-01-2653-npb3.doc) (Uradni list RS, št. 97/04, 71/07, 122/07 in 68/12) kot tudi [Uredba o preprečevanju večjih nesreč in zmanjševanju njihovih posledic](http://www.vlada.si/fileadmin/dokumenti/si/predpisi/2010/2010_12_113sv-nesrece1-precisceno.DOC) (Uradni list RS, št. 71/08 in 105/10) gostinske dejavnosti ne uvrščata med dejavnosti ali obrate, ki bi lahko povzročila onesnaževanje okolja večjega obsega ali večjo nesrečo. Iz navedenega sledi, da je sklic-definicija vira hrupa za gostinski oz. zabaviščni lokal v 6. alineji, 6. točke 3. člena v zvezi z gostinskim in zabaviščnim lokalom brezpredmetna.

Bistvena sprememba v Uredbi je zaradi spremembe 94. člena Zakona o varstvu okolja ZVO-1F v 9. členu, kjer se za šestim odstavkom doda nov sedmi odstavek, ki se glasi:

»(7) Ne glede na določbe prejšnjega odstavka je obremenitev okolja zaradi hrupa čezmerna, če je hrup posledica obratovanja gradbišča kot naprave izven zaprtih in prekritih prostorov stavb, in sicer od ponedeljka do sobote v dnevnem času, če:

- vrednost kazalca hrupa *Ldvn* na kateremkoli mestu ocenjevanja na posameznem območju varstva pred hrupom presega kritično vrednost za trajno obremenjevanje okolja s hrupom, določeno za III. stopnjo varstva pred hrupom v preglednici 2 priloge 1 te uredbe ali,

- vrednost konične ravni hrupa L1 na kateremkoli mestu ocenjevanja presega mejno vrednost na posameznem območju varstva pred hrupom, določeno za III. stopnjo varstva pred hrupom v preglednici 5 priloge 1 te uredbe.»

Z zadnjo spremembo Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 48/12, 57/12 in 92/13) je bila s spremenjenim 94. členom ukinjena možnost pridobitve dovoljenja za začasno ali občasno čezmerno obremenitev za gradbišča izven zaprtih in prekritih prostorov.

Sedmi odstavek 9. člena v sedaj predlagani uredbi je napisan tako, da povzame pogoje obratovanja gradbišč, kot začasne dejavnosti na način, ki ga je ARSO dovoljeval v dovoljenjih za začasno čezmerno obremenitev okolja s hrupom.

V dosedanji praksi je Agencija RS za okolje na podlagi 94. člena ZVO-1 lahko izdala dovoljenje za začasno ali občasno čezmerno obremenitev okolja s hrupom, ki jo je povzročitelj obremenitve dokazal s strokovno oceno, da obremenitev okolja ne bo presegala kritičnih vrednosti. Glede na občutljivost okolja na čezmerno obremenitev s hrupom je Agencija RS za okolje odločala, da se čezmerne obremenitve ne sme podaljšati v večerni ali nočni čas in tudi ne ob nedeljah.

Predlog Uredbe o spremembah in dopolnitvah Uredbe o mejnih vrednosti kazalcev hrupa v okolju ureja mejne vrednosti kazalcev hrupa v okolju za gradbišča in sicer tako, da dopušča gradbišču, da povzroča hrup, ki ni večji od že določenih kritičnih vrednosti za III območje varstva pred hrupom v dnevnem času od ponedeljka do sobote. Upravljavec gradbišča je dolžan v skladu s predpisom, ki ureja obratovalni monitoring hrupa za vire hrupa, zagotoviti izvajanje prvega ocenjevanja in nadalje obratovalni monitoring.

Glede na spremembo sedmega odstavka 9. člena so v tretjem odstavku in v prvi alineji četrtega odstavka 10. člena ter v prvem odstavku 11. člena dodane zahteve za gradbišča, kot vir hrupa.

V prvem odstavku 15. člena se besedilo »prejšnjega,« nadomesti z »14.«. Razlog v spremembi je v tem, da se je z zadnjo spremembo uredbe v letu 2010 dodal 14. a člen, zato sklic v 15. členu na prejšnji člen ni vsebinsko povezan, temveč je povezan na predhodni 14. člen.

Na podlagi drugega, tretjega in šestega odstavka 17. člena in prvega in drugega odstavka 23. člena ter za izvrševanje 104. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 48/12, 57/12 in 92/13) izdaja Vlada Republike Slovenije

**U R E D B O**

**o spremembah Uredbe o mejnih vrednostih kazalcev hrupa v okolju**

**1. člen**

V šesti alinei 6. točke prvega odstavka 3. člena se v Uredbi o mejnih vrednostih kazalcev hrupa v okolju (Uradni list RS, št. 105/05, 34/08, 109/09 in 62/10) črta besedilo »Za napravo šteje tudi gostinski ali zabaviščni lokal, za katerega je treba na podlagi meril iz 15. člena te uredbe pridobiti okoljevarstveno dovoljenje, ne glede na to, da se dejavnost izvaja v zagrajenem in prekritem prostoru stavbe,«.

**2. člen**

»(7) Ne glede na določbe prejšnjega odstavka je obremenitev okolja zaradi hrupa čezmerna, če je hrup posledica obratovanja gradbišča kot naprave izven zaprtih in prekritih prostorov stavb, in sicer od ponedeljka do sobote v dnevnem času, če:

- vrednost kazalca hrupa *Ldvn* na kateremkoli mestu ocenjevanja na posameznem območju varstva pred hrupom presega kritično vrednost za trajno obremenjevanje okolja s hrupom, določeno za III. stopnjo varstva pred hrupom v preglednici 2 priloge 1 te uredbe ali,

- vrednost konične ravni hrupa L1 na kateremkoli mestu ocenjevanja presega mejno vrednost na posameznem območju varstva pred hrupom, določeno za III. stopnjo varstva pred hrupom v preglednici 5 priloge 1 te uredbe."

**3. člen**

Tretji odstavek 10. člena se spremeni tako, da se glasi:

»(3) Ne glede na določbe prvega in drugega odstavka tega člena lahko nov vir hrupa poveča celotno obremenitev območja varstva pred hrupom, če je nov vir hrupa cesta, železniška proga ali gradbišče izven zaprtih in prekritih prostorov stavb in če celotno obremenitev območja varstva pred hrupom po posegu novega vira hrupa v okolje v skladu z določbami drugega, tretjega in sedmega odstavka prejšnjega člena ni čezmerna.«.

V prvi alineji četrtega odstavka 10. člena se besedilo spremeni tako, da se glasi:

»- ne sme povzročiti čezmerne obremenitve okolja v skladu z določbami četrtega, petega, šestega in sedmega odstavka prejšnjega člena in«.

**4. člen**

V prvem odstavku 11. člena se besedilo »in šestim,« nadomesti z besedilom »šestim in sedmim«.

**5. člen**

V prvem odstavku 15. člena se besedilo »prejšnjega,« nadomesti z »14.«.

**6. člen**

Ta uredba začne veljati naslednji dan po objavi v Uradnem listu Republike Slovenije.

Št.

Ljubljana, ….. september 2014

EVA 2014-2330-0102

Vlada Republike Slovenije

Alenka Bratušek l.r.

PREDSEDNICA